# Izbor iz uradnega programa Evropske prestolnice kulture 2025 Nova Gorica - Gorica

Celovito informacijo o projektih uradnega programu najdete na [GO! 2025](http://www.go2025.eu/).

## Množični vrhunci leta

**8. februar** Od postaje do postaje. Na slavnostnem odprtju evropske prestolnice kulture bomo s povorko od goriške do novogoriške železniške postaj simbolično združili obe mesti.

**1. – 9. maj** Pohod za Evropo. Sočasen pohod v več evropskih mestih, ki jih deli državna meja, in projekti, ki prehajanje meje spreminjajo v umetnost.

**26. – 28. september** Okusi brez meja. Eden najbolj priljubljenih festivalov hrane in vina se širi tudi na slovensko stran! Vabljeni na gurmanske užitke, začinjene z umetnostjo.

**1. – 3. december** Razsvetljena zaključna slovesnost. S svetlobnimi instalacijami praznično krasimo Novo Gorico in Gorico – in na Ta veseli dan kulture zaključujemo evropsko prestolnico kulture.

## Vojna in mir

**7. februar** Dobrovo, **15. marec** Štanjel , **30. april** Gorica: Mušič – pokrajine telesa. Edinstven vpogled v življenje Zorana Mušiča, od prvih podob iz njegovega otroštva prek srhljivih spominov iz koncentracijskega taborišča do poslednjih avtoportretov.

**9. maj** EPIC. Odprtje Evropske platforme za interpretacijo 20. stoletja, stalne razstave s pričevanji in spomini prebivalcev Goriške.

**9. maj** Rešilec spomina in arhivske brigade. Premiera celovečernega dokumentarnega filma Anje Medved prinaša spomine tistih, ki so drugo svetovno vojno doživljali skozi otroške oči.

**16. avgust** Javorca, **22. avgust** Sabotin, **29. avgust** Cerje**:** Umetnost proti puški. Projekt s tremi glasbeno-scenskimi uprizoritvami raziskuje globoko vtisnjene sledi prve svetovne vojne.

## Kreacija novega

Dodekalogija 1972–1983. **Premiere:**

* 1972: **10. januar**, SNG Nova Gorica**;**
* 1973: **1. februar,** SNGNova Gorica**;**
* 1974: **22. marec** SMGLjubljana**;**
* 1975**: 30. april** gostovanje gledališča iz Ukrajine v SNG Nova Gorica**;**
* 1976**: 24. maj,** stadion Nova Gorica;
* 1977**: 28. junij,** SNG Nova Gorica**;**
* 1978**: 7. julij**, gostovanje madžarskega gledališča iz Temišvarja v Novi Gorici**;**
* 1979**: 30. avgust,** Krušče**;**
* 1980**: 26. september,** SMG Ljubljana**;**
* 1981: **25. oktober,** gostovanje novosadskega gledališča v Novi Gorici;
* 1982**: 28. november,** SNGNova Gorica**;**
* 1983: **19. december,** SNG Nova Gorica.

Transgeneracijska dokumentarna fikcija režiserja Tomija Janežiča o Novi Gorici kot mestu, ki je na presenetljive načine povezano z drugimi mesti.

**od pomladi 2025** Basaglia – usodni spopad. S sinjim konjem bomo potovali po Sloveniji, odprli kino v goriškem Parku Basaglia – in pisali pisma. Poklon intelektualcu, ki je deinstitucionaliziral obravnavo norosti.

**24. maj 2025** Sijoče nevidno mesto. Kakšna bi bila Nova Gorica, če originalne zasnove arhitekta Edvarda Ravnikarja ne bi zavirali politični in ideološki premiki? Projekt mapira to senčno, a sijoče nevidno mesto.

**31. maj – 30. junij 2025** Bienale mladih umetnikov Evrope in Sredozemlja. Bienale že od leta 1985 poteka vsaki dve leti na območju Sredozemlja in se osredotoča na umetnike in ustvarjalce, mlajše od 35 let.

**17. julij 2025** Točka srečanja. Klavirski virtuoz Alexander Gadjiev pripravlja edinstven koncert na odprtem pod solkanskimi mostovi.

## Tihotapci

**od januarja 2025** PostMobilnost. Niz medijsko-umetniških intervencij, produkcij in raziskav ponovne rabe ter premišljevanja prometa in mobilnosti tako v fizičnem kot tudi digitalnem prostoru.

**od januarja 2025** Festival kompleksnosti. Serija pogovorov z vodilnimi pisci in misleci našega časa: Didier Eribon, Aleksandar Hemon, Miljenko Jergović, Slavoj Žižek bodo le nekateri od gostov in sogovornikov.

**od 12. marca 2025** Muzeji na meji.Predstavitev vodnika po poti, ki povezuje muzejske zbirke na novogoriškem kolodvoru, Pristavi, stražarskem stolpu v Vrtojbi in mirenskem pokopališču. Vabljeni na potovanje ob meji, med spominom in pozabo, razdeljenostjo, iznajdljivostjo in povezanostjo.

**od aprila 2025** Think tank vlak. Literarne rezidence in dogodki, ki naslavljajo odnose med centrom in periferijo, ruralnim in urbanim, človekom in naravo.

**12. junij 2024** Nestalno prebivališče. V medkulturnem senzoričnem projektu Barbare Pie Jenič se prepletajo veččutne atmosfere in izpovedi tistih, ki so prispeli na cilj, in tistih, ki so še na poti.

**3. julij 2025** Brezmejno telo. MN Dance Company bo na veličastnem prizorišču solkanskega kamnoloma odkrival omejitve telesa in vzgon preseganja njegovih bivanjskih omejitev.

**od avgusta 2025** Tvoja meja je moja meja. Serija gledaliških predstav in performansov, ki opozarjajo na usode sodobnih migrantov in kličejo po enotni Evropi.

## Zelo zeleno

**od januarja 2025** Knjižnica semen. Ohranjanja biotske pestrosti kulturnih rastlin temelji na brezplačni izmenjavi semen. Novogoriška knjižnica Franceta Bevka spodbuja varovanje ter ohranjanje doma pridelanih semen in vrst rastlin.

**9. februar 2025** Laboratorij za prihodnost hrane. Pod budnim očesom Jurija Krpana se preko delavnic in umetniških projektov vzpostavljajo situacije, vezane na koncept prihodnosti hrane s področij preciznega vrtnarjenja in daljinskega zaznavanja.

**od marca 2025** Radio Drugega. Internetni zvočni in kuratorski projekt Društva Robida, namenjen raziskovanju konceptualnih in fizičnih prostorov margin.

**16. april 2025** Ni časa za stran. Serija delavnic za organizatorje dogodkov in festivalov, ki si prizadevajo za ekološko izvedbo dogajanja. Prostor za izmenjavo dobrih praks zero waste filozofije.

**24. april 2025** Netopirska simfonija. Intimna prostorska zvočna izkušnja na gradu Rihemberk – prisluhnite netopirjem in drugim nočnim zvokom, predvajanih v človeku slišni frekvenci.

**23. junij 2025** Zelene točke in gibanje. Serija predavanj in delavnic na temo zelene regeneracije – projekt vodi arhitektka dr. Saša Dobričić.

**od julija 2025** ISOLABS. Marko Peljhan pripravlja serijo situacij, ki preučujejo kompleksno prepletanje umetnosti, znanosti, tehnologije, jezika in okolja, vse od izvira do izliva reke Soče.

**4. julij 2025** Atlas pozabljenih sadovnjakov. Odprtje sadovnjaka v Kojskem, največje regijske genske banke starih sadnih sort. Pod botanično-umetniški projekt se podpisuje filmski režiser in direktor fotografije Gregor Božič.